《贺新郎 戏和友人新婚词原韵》
清代·潘榕

春意眉痕阔。想当初、衫裁杏子，笺题桐叶。中表情殷嫌莫避，姊妹双双环列。

恨侬把、断头香爇。仅获一枝莲并蒂，对花光、偎嗅清芬冽。

心醉矣，觑斜睫。

孤眠曾过些时节。算今朝、鸾凰哕日，鸳鸯睡月。漫把新词先索和，记否从前旧阕。

休怪我、狂徒哓舌。两小无猜猜正好，这良缘、美满千秋绝。

私语细，枕边说。

作者简介：潘榕（1865—1929），字荫荪，又字印僧。祖籍浙江山阴。清光绪间曾任乐厂盐大使职，后定居成都。有《吟秋馆诗词抄》，弹词《问铃》、《吊潇湘》等。